IL: 2000 e/kk työ ei kelpaa työttömille – "Identiteetti kärsii, jos joudun pitämään hiuksia kiinni"

Kuvituskuva. Juha Perämäki

toimitus

Kykyjenetsijä ei löydä 2000 euron kuukausipalkkaiseen työhön sopivaa työntekijää. Sen sijaan työstä kieltäytyvien selitykset ihmetyttävät. Asiasta kertoo Iltalehti.

Iltalehden mukaan kykyjenetsijä on saanut tehtäväkseen etsiä vastavalmistunut tradenomi avoinna olevaan työpaikkaan. Kyseessä on 1,5 vuoden määräaikainen assistentin työ pääkaupunkiseudulla. Palkka on noin 2 000 euroa kuussa, työaika arkisin kello 10–19 ja lauantaisin kello 10–16. Viikkotyöaika on 38 tuntia.

Toimeksiantoa varten kykyjenetsijä sai te-toimistosta 11 työttömän tradenomin tiedot. Kukaan heistä ei kuitenkaan halunnut ottaa paikkaa vastaan.

Iltalehden mukaan yksi perusteli kieltäytymistä sillä, että viikonlopputyöt eivät sovi, koska hän haluaa antaa aikaa poikaystävälleen.

Toinen perusteli kieltäytymistään sillä, että identiteetti kärsisi, jos hän joutuisi pitämään kiinni värjättyjä hiuksiaan.

–Yksi heistä mainitsi kieltäytymisen tärkeimmäksi syyksi, että kello 19 päättyvän työn takia hän ei pääse kuntosalille, kykyjenetsijä kertoo lehdelle.

20 vuotta kykyjenetsijänä toimineen miehen mielestä Suomessa on liian hyvät työttömyystuet, koska liian moni ihminen makaa mieluummin kotona kuin vastaanottaa tarjottua työtä.